  Наталья Тетерина 13-тӥ тулыспалэ Ижкарысь Калык творчествоя элькун юртын удмуртъёслэн Вӧйдырен герӟаськем сям-йылолъёссылы сӥзем фильмъёсты возьматӥзы. Лымшор удмуртъёслэн шулдыръяськонзы сярысь «Вӧй келян» фильм Пичи Пурга ёросысь Бобья-Уча гуртын гожтэмын. Нош уйпалъёслэн Вӧй келянзылэн аспӧртэмлыкез сярысь «Кирень юон» — Шаркан ёросысь Кельдыш гуртын. Кызьы вераз ивортодэтъя «Удмуртия» агентстволы кылосбур тодосъя кандидат Галина Глухова, удмуртъёс тол келян праздникез Вӧй келян, Вӧйдыр яке Масленча шуо. Ӟучъёсын ӵошатыса, асьмелэн шулдыръяськонъёсмы удмурт арняысен кутско но вордӥськонозь кыстӥсько. Удмуртъёслэн та дырлэн йылолъёсыз ватон сямъёсын герӟаськемын. Толэз ватон луэ со, тулысэз возьмаськомы. Соин ик татын вань ужрадъёс, сям-йылолъёс, кудъёсыз ортчо, солэн тодметэз — ваньмыз герӟаськемын кулон-ватонлэн сям-йылолъёсыныз Галина Глухова, кылосбур тодосъя кандидатВӧйдыре уйпалъёслэн но, лымшор удмуртъёслэн но бадӟым инты басьтэ дӧдьыын ворттылон, малы ке шуоно кулэм муртэз шайвылэ азьвыл озьы нулло вылэм. Озьы ик буре ваён сямъёсъя ӝок вылэ но пуктылӥсько. «Вӧё мильым лэсьто вал. Со Вӧйдырын герӟаськемын ӧвӧл, со луэ буре ваёнлэн сиёнэз. Соин ик табань пыжо, вӧё мильым лэсьто», — валэктэ Галина Глухова. Вӧй келян Лымшор но уйпал удмуртъёслэн тол келян ужрадъёсазы пӧртэмлыкъёс но вань. Кылсярысь, шуныт палъёс Вӧйдыръя сюан тодметъёслы тросгес саклык висъяло. Отын сюан гуръёс кырӟало, отын одно ик пересь муртъёсты — пересь пиосмуртэз но пересь кышномуртэз — дӥсяло вал выль кен но эмеспи. Соосты валэ пуктыса нулло вал, ворттылыто вал одно ик Галина Глухова, кылосбур тодосъя кандидатНош уйпал удмуртъёслэн Масленчаязы арлыдо кышномуртъёс валтӥсь инты басьто. Соос коркась корка шулдыръяськыса ветло. Вӧй келянлэн берпуметӥ нуналаз — Кирень юонэ — сур но кирень кутыса ураме пото но пумитазы сюрем воргоронлы кирень куртчыны сёто. Вӧй келян шулдыръяськонъёсы бадӟымъёс гинэ пырисько, пиналъёс со дыре гурезь йылысь нискылало, шуэ тодосчи. Кирень юон Ӟучъёслэн праздникенызы ӵошатыса, удмуртъёслэн Вӧйдыр сульдэрлэн вылтусыз адямилы уг кельшы вал, лыдъя Галина Глухова. «Удмуртъёслэн ӧй вал, дыр, нырысь ик мунё лэсьтонзы, мон малпасько. Сое лэсьто вал соос куролэсь, куро сутон — со нырысь интые потэ», — вера со. Тодэ вайытом, Калык творчествоя элькун юртлэн «Кирень юон» фильмез 2016-тӥ арын визуальной творчествоя Росси фестивальын устоез луиз. Нош кылем арын «От чистого истока» огъяросси интернет-конкурсын «Режиссёрлэн устоез ужез» номинациын вормиз.  Ватсалом, толэз келян элькун шулдыръяськон 17-тӥ тулыспалэ Ижкарысь Шор площадьын  ортчоз. Нош арнянуналэ, 18-тӥ тулыспалэ, Вӧйдыр шулдыръяськон «Лудорвай» музей-заповедникын луоз.   Тегъёс: Лулчеберет Удмуртия Масленча удмуртъёс йылолъёс  